ՍՀԱԿՕ-ի համաձայն, նոր կենսակտիվ սննդային բաղադրիչները մինչև 1994թ. հոկտեմբերի 15-ը վաճառքում չեղած սննդային բաղադրիչներն են, որոնց համար պետք է ներկայացվի օգտագործման պատմություն կամ անվտանգության որևէ այլ ապացույց, որոնք կպարունակեն անվտանգության ողջամիտ ակնկալիքներ: Նշենք, որ սննդային հավելումների անվտանգության երաշխավորման համար ապացուցողական բազան աններելիորեն թույլ է ԱՄՆ-ում և շատ այլ երկրներում: Թե ինչ կարելի է ակնկալել սննդային հավելումների շատ առանձնահատուկ ոլորտի այսպիսի կանոնակարգումից, հրաշալի լուսաբանում է քաշը նվազեցնելու համար նախատեսված «Էֆեդրա» սննդային հավելման (որոնք մինչև մի քանի տարի առաջ վաճառվում էին նաև Հայաստանում), համաշխարհային սկանդալ դարձած դեպքը. 2004թ. ՊԴՎ-ն արգելում է էֆեդրին ալկալոիդներ (Ephedrine alcaloids) պարունակող սննդային հավելումներն այն բանից հետո երբ երևան եկան այդ հավելումների սպառման հետ կապված մահվան դեպքեր ու բազմաթիվ բացասական կողմնակի ազդեցություններ (33): Որևէ մեկը որևէ պատասխանատվություն կրե՞լ է դրա համար: Դժվար թե, քանի, որ արտադրողները դրանց անվտանգության փաստացի երաշխավոր և պատասխանատու չեն՝ հիշեք «Հանձնառության հրաժարումը»: Այնինչ ՊԴՎ-ն ընդամենն իրավունք ունի սննդային հավելումների շուկա մտնելուց հետո ուսումնասիրել և ապացուցել դրանց վտանգավորությունը: Իսկ մինչ պատկան մարմինների վերջնական եզրակացության հայտնվելը այդ արտադրանքները վաճառվում են հսկայական օգուտ տալով արտադրողին: Թույլ վերահսկողության պատճառով, էֆեդրան և այլ արգելված բաղադրիչներ պարբերաբար հայտնվում են այս կամ այն սննդային հավելման բաղադրակազմում։ Միթե՞ ակնհայտ չէ, թե ում շահերն են պաշտպանում ԱՄՆ Կոնգրեսի ընդունած օրենքները: